Na podlagi drugega odstavka 23. člena v povezavi z drugim odstavkom 64. člena Zakona o arhitekturni in inženirski dejavnost (Uradni list RS, št. 61/17) izdaja minister za okolje in prostor

**P R A V I L N I K**

**o spremembah in dopolnitvah Pravilnika o priznavanju poklicne kvalifikacije odgovorni projektant za področje arhitekture državljanom držav članic Evropske unije, Evropskega gospodarskega prostora in Švicarske konfederacije**

1. člen

V Pravilniku o priznavanju poklicne kvalifikacije odgovorni projektant za področje arhitekture državljanom držav članic Evropske unije, Evropskega gospodarskega prostora in Švicarske konfederacije (Uradni list RS, št. 63/08, 83/13, 1/16 in 61/17 – ZAID) se v 6. členu v tretjem odstavku besedilo »Ne glede na prvi in drugi odstavek tega člena« nadomesti z besedilom »Ne glede na določbe 4. in 5. člena tega pravilnika«.

Za četrtim odstavkom se dodata nov peti in šesti odstavek, ki se glasita:

»(5) Ne glede na določbe 4. in 5. člena tega pravilnika se za namene dostopa do in opravljanja poklicnih dejavnosti arhitekta priznava enaka veljava kot dokazilom o formalnih kvalifikacijah, ki se jih izdaja v Republiki Sloveniji, dokazilom, ki jih imajo državljani držav članic EU in ki jih je izdala:

* nekdanja Sovjetska zveza ali katerih usposabljanje se je začelo pred 20. avgustom 1991 za Estonijo, pred 21. avgustom 1991 za Latvijo pred 11. marcem 1990 za Litvo, če pristojni organi navedenih držav potrdijo, da imajo taka dokazila na njihovem ozemlju enako pravno veljavnost kot dokazila, ki jih sami izdajajo;
* nekdanja Socialistična federativna republika Jugoslavija ali katerih usposabljanje se je začelo pred 8. oktobrom 1991 za Hrvaško, če njen pristojni organ potrdi, da imajo taka dokazila na njenem ozemlju enako pravno veljavnost kot dokazila, ki jih sam izdaja;
* nekdanja Češkoslovaška ali katerih usposabljanje se je začelo pred 1. januarjem 1993 za Češko in Slovaško, dokazilo, če pristojni organi navedenih držav potrdijo, da imajo taka dokazila o formalnih kvalifikacijah na njihovem ozemlju enako pravno veljavnost kot dokazila, ki jih sami izdajajo

(6) Potrdilom iz prejšnjega odstavka mora biti priloženo še potrdilo, ki ga izdajo ti organi, da so te osebe dejansko in zakonito opravljale zadevne dejavnosti na njihovem ozemlju vsaj tri zaporedna leta v petih letih pred datumom izdaje potrdila.«.

Sedanji peti odstavek postane sedmi.

1. člen

Ta pravilnik začne veljati naslednji dan po objavi v Uradnem listu Republike Slovenije.

Št. 007-582/2019

Ljubljana, dne

EVA: 2019-2550-0084

Simon Zajc l.r.

 Minister

 za okolje in prostor

OBRAZLOŽITEV

Veljavni pravilnik ureja pogoje in način priznavanja poklicne kvalifikacije odgovorni projektant za področje arhitekture državljanom držav članic Evropske unije, Evropskega gospodarskega prostora in Švicarske konfederacije. Z Zakonom arhitekturni in inženirski dejavnosti (Uradni list RS, št. 61/17; v nadaljnjem besedilu: ZAID) mu je bila podaljšana veljavnost in se šteje kot predpis, ki odtlej ureja pogoje in način priznavanja poklicne kvalifikacije pooblaščeni arhitekt (na podlagi tega zakona je prišlo namreč do preimenovanja poklica).

Veljavni pravilnik ureja različne primere priznavanja kvalifikacij, od splošnega pravila iz 4. člena, do situacij iz 5. in 6. člena, vendar pa ne pokriva priznavanja poklicnih kvalifikacij za celotni spekter pridobljenih pravic, kot izhajajo iz *Direktive Evropskega parlamenta in Sveta 2005/36/ES z dne 7. septembra 2005 o priznavanju poklicnih kvalifikacij (UL L št. 255 z dne 30. 9. 2005, str. 22), zadnjič spremenjene z Direktivo 2013/55/EU Evropskega parlamenta in Sveta z dne 20. novembra 2013 o spremembi Direktive 2005/36/ES o priznavanju poklicnih kvalifikacij in Uredbe (EU) št. 1024/2012 o upravnem sodelovanju prek informacijskega sistema za notranji trg (uredba IMI)* (UL L št. 354 z dne 28. 12. 2013, str. 132; v nadaljnjem besedilu: Direktiva). Evropska komisija je namreč izdala Uradni opomin v kršitvi št. 2018/2305, s katerim Republiko Slovenijo med drugim opozarja, da v zvezi s pridobljenimi pravicami arhitektov v slovenskem pravnem redu niso ustrezno povzete določbe členov 23(4) in 23(5) Direktive.

Navedena člena državam članicam določata pravila in postopek priznavanja poklicnih kvalifikacij tudi za primere, ki v Estoniji, Latviji in Litvi izhajajo še iz časa nekdanje Sovjetske zveze, v Hrvaški (in Sloveniji) pa iz časa SFR Jugoslavije.

Predlog novega petega in šestega odstavka 6. člena pravilnika tako prenaša pravilo in mehanizem priznavanja teh poklicnih kvalifikacij. Dodatno je ne glede na to, da uradni opomin ne navaja te kršitve, vneseno analogno pravilo tudi za Češko in Slovaško (torej za pridobljene pravice iz časa Češkoslovaške), saj veljavni pravilnik tega prav tako ne ureja, obveznost pa izhaja iz člena 23(3) Direktive.

Sprememba v tretjem odstavku 6. člena je nomotehnična, saj odstavek ne predstavlja izjeme od prvega in drugega odstavka tega člena, temveč od 4. in 5. člena pravilnika.